《题刘理之木石》
元代·薛汉

木石山人枕溪曲，尽日看山如不足。一朝木石真到眼，昔者寓言今实录。

何年老楠生长空山中，枯根入地蟠蛟龙。嵌窦玲珑削苍璧，宛如当年苏老之三峰。

浪齧沙沿岁时久，岂知竟落渔人手。渔人好饮君好奇，驼入君家博升斗。

君不见嗜石相国李与牛，不惜千金购罗搜。岂知山人奄有一丘壑，只费平原五督邮。

作者简介：（?—1324）温州永嘉人，字宗海。幼力学，有令誉。以青田教谕，迁诸暨州学正。泰定帝时选充国子助教卒。工诗文，尤善于鉴辨古物。有《宗海集》。